Document ID: 32002D0494

Reference:
EUR-Lex - 32002D0494 - BG
Важна правна забележка
|
32002D0494
Официален вестник n° L 167 , 26/06/2002 стр. 0001 - 0002 специално чешко издание глава 19 том 06 стр. 23  - 24 специално испанско издание глава 19 том 06 стр. 23  - 24 специално унгарско издание глава 19 том 06 стр. 23  - 24 специално литвийско издание глава 19 том 06 стр. 23  - 24 LV.ES глава 19 том 06 стр. 23  - 24 MT.ES глава 19 том 06 стр. 23  - 24 PL.ES глава 19 том 06 стр. 23  - 24 SK.ES глава 19 том 06 стр. 23  - 24 специално словенско издание глава 19 том 06 стр. 23  - 24
20020613Решение на Съветаот 13 юни 2002 годиназа създаване на европейска мрежа на точки за контакт по отношение на лицата, отговорни за геноцид, престъпления срещу човечеството и военни престъпления(2002/494/ПВР)СЪВЕТЪТ НА ЕВРОПЕЙСКИЯ СЪЮЗ,като взе предвид дял VI от Договора за Европейския съюз, и по-специално член 30 и член 34, параграф 2, буква в) от него,като взе предвид инициативата на Кралство Нидерландия,като взе предвид становището на Европейския парламент [1],като има предвид, че:(1) Международните наказателни трибунали за бивша Югославия и за Руанда от 1995 г. насам разследват, преследват и довеждат на съд случаи на нарушаване на законите и обичаите на войната, на геноцид и престъпления срещу човечеството.(2) В Римския статут на Международния наказателен съд, приет на 17 юли 1998 г., се изтъква, че най-тежките престъпления срещу цялата международна общност, а именно геноцидът, престъпленията срещу човечеството и военните престъпления, не могат да останат ненаказани, а трябва да им се противодейства ефективно чрез мерки на национално равнище и засилване на международното сътрудничество.(3) Римският статут напомня, че е задължение на всяка държава да предприеме наказателно производство спрямо лицата, които са отговорни за такъв вид международни престъпления.(4) Римският статут напомня, че Международния наказателен съд трябва да е допълващ спрямо националните наказателни юрисдикции.(5) Всички държави-членки на Европейския съюз са подписали и ратифицирали Римския статут на Международния наказателен съд.(6) Разследването и наказателното преследване, както и размяната на информация по случаи на геноцид, престъпления срещу човечеството и военни престъпления остава отговорност на националните органи, освен когато тези деяния не попадат в обхвата на международноправните разпоредби.(7) Държавите-членки се противопоставят на лица, които са били замесени в такъв вид престъпления, и които търсят убежище в границите на Европейския съюз.(8) Ефективността на националните действия за разследване и наказателно преследване на тези престъпления зависи до голяма степен от активното сътрудничество между различните органи, които работят за борба срещу тези деяния.(9) Особено важно е заинтересованите органи на държавите, които са страни по Римския статут на Международния наказателен съд, в това число и държави-членки на Европейския съюз, да установят помежду си тясно сътрудничество в тази област.(10) За насърчаване на активното сътрудничество би било удачно държавите-членки да приемат разпоредби, които позволяват на централните и специализираните точки за контакт да контактуват пряко помежду си.(11) Едно тясно сътрудничество между звената за контакт може да осигури по-пълна информация за въвлечените в този вид престъпления лица, и по-специално за това в кои държави-членки те вече са предмет на разследване.(12) В Обща позиция 2001/443/ОВППС на Съвета от 11 юни 2001 г. относно Международния наказателен съд [2] държавите-членки заявиха, че престъпленията, които попадат в юрисдикцията на Международния наказателен съд, представляват загриженост за всички държави-членки, които са решени да си сътрудничат, не само за предотвратяване на тези престъпления, но и да се сложи край на фактическата безнаказаност на техните извършители.(13) Настоящото решение няма действие по отношение на конвенции, споразумения и договорености за взаимопомощ по наказателноправни въпроси между съдебните органи,РЕШИ:Член 1Определяне и нотификация на точките за контакт1. Всяка държава-членка посочва точката за контакт за обмен на информация относно разследвания по случаи на геноцид, престъпления срещу човечеството и военни престъпления, така както са определени в членове 6, 7 и 8 от Римския статут на Международния наказателен съд от 17 юли 1998 г.2. Всяка държава-членка нотифицира генералния секретариат на Съвета за своята точка за контакт, по смисъла на настоящото решение. Генералният секретариат гарантира, че тази нотификация е предадена на останалите държави-членки и ги информира за всички промени в тези нотификации.Член 2Събиране и обмен на информация1. Точките за контакт имат задача да предоставят при поискване и в съответствие с действащото национално законодателство и съответните договорености между държавите-членки всяка налична информация, която може да бъде полезна за целите на разследвания по член 1, параграф 1 при случаи на геноцид, престъпления срещу човечеството и военни престъпления, както и да улесняват сътрудничеството с компетентните национални органи.2. В рамките на приложимото национално законодателство точките за контакт могат да обменят подходяща информация и без специално искане.Член 3Информиране на Европейския парламентСъветът информира Европейския парламент за работата и ефикасността на европейската мрежа на точките за контакт в рамките на годишното обсъждане, което се провежда от парламента в съответствие с член 39 от Договора.Член 4ПрилаганеДържавите-членки гарантират, че са в състояние да си сътрудничат пълноценно в съответствие с разпоредбите на настоящото решение не по-късно от една година след влизането му в сила.Член 5Влизане в силаНастоящото решение влиза в сила от деня на приемането му.Съставено в Люксембург на 13 юни 2002 година.За СъветаПредседателM. Rajoy Brey[1] ОВ С 295, 20.10.2001 г., стр. 7.[2] Позиция от 9 април 2002 г. (все още непубликувана в Официален вестник).--------------------------------------------------

Summary:
Европейска мрежа относно геноцидите
Европейска мрежа относно геноцидите
РЕЗЮМЕ НА:
Решение 2002/494/ПВР — мрежа на точки за контакт по отношение на въпроси, свързани с геноцид, престъпления срещу човечеството и военни престъпления
ОБОБЩЕНИЕ
КАКВО Е ДЕЙСТВИЕТО НА РЕШЕНИЕТО?
              
С него се създава мрежа от национални точки за контакт (по една във всяка държава от ЕС) за подобряване на сътрудничеството в борбата с геноциди*, престъпления срещу човечеството* и военни престъпления*.
ОСНОВНИ АСПЕКТИ
Национални точки за контакт за обмен на информация относно разследвания на такива престъпления са създадени във всяка държава от ЕС. Информацията за всяка точка за контакт трябва да се изпрати на генералния секретариат на Съвета на ЕС, който след това я препраща на националните точки за контакт в други държави от ЕС.
Националните точки за контакт си предоставят една на друга информация, свързана с разследвания на геноцид, престъпления срещу човечеството и военни престъпления при поискване от други национални точки за контакт.
Всяка година Съветът на ЕС информира Европейския парламент за дейността на мрежата от точки за контакт.
Мрежата заседава два пъти годишно на заседания, свиквани от председателството на Съвета на ЕС с цел координиране на текущи усилия за разследване и съдебно преследване на лица, заподозрени в извършване на или участие в геноцид, престъпления срещу човечеството и военни престъпления.
ОТКОГА СЕ ПРИЛАГА РЕШЕНИЕТО?
              
То влезе в сила на 13 юни 2002 г.
ОБЩА ИНФОРМАЦИЯ
              
Всички държави от ЕС ратифицираха Римския статут от 17 юли 1998 г. за създаване на Международния наказателен съд (МНС) за гледане на дела, свързани с геноцид, престъпления срещу човечеството и военни престъпления.
Разследването и съдебното преследване на геноцид, престъпления срещу човечеството и военни престъпления обаче са отговорност основно на националните органи. Поради това е необходимо по-тясно сътрудничество между националните органи, за да се гарантира успешната борба с тези престъпления.
Мрежа относно геноцидите
ОСНОВНИ ПОНЯТИЯ
* Геноцид: действия, извършени с намерение за унищожаване изцяло или отчасти на национални, етнически, расови или религиозни групи.
* Престъпления срещу човечеството: действия, извършени като част от широкоразпространена и системна атака директно срещу цивилно население.
* Военни престъпления: извършени действия, които нарушават военното право (например Женевската конвенция). Примерите включват малтретиране на военнопленници, убиване на заложници или преднамерено унищожаване на големи и малки градове или села.
АКТ
            
Решение 2002/494/ПВР на Съвета от 13 юни 2002 година за създаване на европейска мрежа на точки за контакт по отношение на лицата, отговорни за геноцид, престъпления срещу човечеството и военни престъпления (OВ L 167, 26.6.2002 г., стр. 1—2)
СВЪРЗАНИ АКТОВЕ
            
Решение 2003/335/ПВР на Съвета от 8 май 2003 година за разследване и наказателно преследване на геноцид, престъпления срещу човечеството и военни престъпления (OВ L 118, 14.5.2003 г., стр. 12—14)
последно актуализация 26.11.2015